|  |  |  |  |  |  |
| --- | --- | --- | --- | --- | --- |
| A picture containing ceramic ware  Description automatically generated  ΕΛΛΗΝΙΚΗ ΔΗΜΟΚΡΑΤΙΑ  ΔΗΜΟΣ ΚΑΡΔΙΤΣΑΣ  **Δ/νση Οικονομικών Υπηρεσιών**  Τμήμα Αδειοδοτήσεων, Ρύθμισης Εμπορικών Δραστηριοτήτων & Λαϊκών Αγορών | | |  |  | Καρδίτσα **24.09.2025**  Αρ. Πρωτ. **42305** |
| Ταχ. Δ/νση  Πληροφορίες  Τηλέφωνο  e-mail | :  :  :  : | Δημοτική Αγορά (Ι.20), 43131, Καρδίτσα  Ράϊκος Απόστολος  2441554074  [gealk@dimoskarditsas.gov.gr](mailto:gealk@dimoskarditsas.gov.gr) |  |

**Προκήρυξη Για Τη Διενέργεια Της Ετήσιας Παραδοσιακής Εμποροπανήγυρης Καρδίτσας 2025**

Η Αντιδήμαρχος Επιχειρηματικών Δραστηριοτήτων & Δημοτικής Αστυνομίας Δήμου Καρδίτσας έχοντας υπόψη:

* τις διατάξεις του Ν. 4849/2021 (ΦΕΚ 207/Α/5.11.2021) «*Αναμόρφωση και εκσυγχρονισμός του ρυθμιστικού πλαισίου οργάνωσης & λειτουργίας του υπαιθρίου εμπορίου…*»,
* την υπ’ αριθμ. 271/2023 απόφαση του Δημοτικού Συμβουλίου Καρδίτσας «*Ίδρυση Βραχυχρόνιας Αγοράς – Ετήσιας παραδοσιακής εμποροπανήγυρης Καρδίτσας*» (ΑΔΑ: 6ΗΞΕΩΕΗ-ΦΜΠ), όπως τροποποιήθηκε και ισχύει με την υπ’ αριθ. 154/2024 απόφαση του Δημοτικού Συμβουλίου Καρδίτσας (ΑΔΑ: 90Μ9ΩΕΗ-5ΚΟ),
* την υπ’ αριθμ. 345/2023 Απόφαση του Δημοτικού Συμβουλίου Καρδίτσας «*Έγκριση Κανονισμού Οργάνωσης & Λειτουργίας Παραδοσιακής Εμποροπανήγυρης Καρδίτσας*» (ΑΔΑ: 6ΞΩΚΩΕΗ-6Ι7), όπως τροποποιήθηκε και ισχύει τόσο με την υπ’ αριθμ. 333/2023 απόφαση όσο και με την υπ’ αριθμ. 154/2024 απόφαση του Δημοτικού Συμβουλίου Καρδίτσας (ΑΔΑ: ΨΒΤ9ΩΕΗ-273)

**προκηρύσσει**

στο πλαίσιο διενέργειας της Ετήσιας Παραδοσιακής Εμποροπανήγυρης, την έναρξη της διαδικασίας υποβολής των αιτήσεων συμμετοχής και συγκεκριμένα ως εξής:

**Α. ΧΡΟΝΟΣ, ΧΩΡΟΣ, ΔΙΑΡΚΕΙΑ ΕΜΠΟΡΟΠΑΝΗΓΥΡΗΣ**

Η ετήσια παραδοσιακή Εμποροπανήγυρη Καρδίτσας τελείται μία φορά το χρόνο και έχει διάρκεια επτά (7) συναπτών ημερών, **το χρονικό διάστημα από 17 Οκτωβρίου έως 23 Οκτωβρίου**. Προβλέπεται μία ημέρα εγκατάστασης (*16 Οκτωβρίου*) και μία ημέρα απεγκατάστασης των εμπόρων (*24 Οκτωβρίου*). Διεξάγεται στην Τοπική Κοινότητα Καρδίτσας της Δημοτικής Ενότητας Καρδίτσας του Δήμου Καρδίτσας και συγκεκριμένα στον κοινόχρηστο χώρο που βρίσκεται νότια του οικισμού της Τοπικής Κοινότητας Καρδιτσομαγούλας στη συμβολή των οδών Περιφερειακού Καρδίτσας – Τρικάλων και Καρδιτσομαγούλας,

**B. ΠPΟΘΕΣΜΙΑ & ΤΡΟΠΟΣ ΥΠΟΒΟΛΗΣ ΤΩΝ ΑΙΤΗΣΕΩΝ ΣΥΜΜΕΤΟΧΗΣ**

Η προθεσμία υποβολής των αιτήσεων – υπευθύνων δηλώσεων συμμετοχής με τα επισυναπτόμενα δικαιολογητικά, όπως κατωτέρω προβλέπονται, ορίζεται **από την 29η Σεπτεμβρίου έως την 10η Οκτωβρίου 2025**. Μετά την πάροδο της ανωτέρω προθεσμίας οι αιτήσεις θα θεωρούνται εκπρόθεσμες.

Οι αιτήσεις θα υποβάλλονται αυτοπροσώπως ή μέσω εξουσιοδοτημένου προσώπου κατά τις εργάσιμες ημέρες και ώρες στο αρμόδιο **Τμήμα Αδειοδοτήσεων, Ρύθμισης Εμπορικών Δραστηριοτήτων & Λαϊκών Αγορών της Δ/νσης Οικονομικών Υπηρεσιών του Δήμου Καρδίτσας.** Επίσης, οι αιτήσεις και τα δικαιολογητικά μπορούν να αποστέλλονται και ταχυδρομικώς (δ/νση: **Δημαρχείο Καρδίτσας, Μυρμιδόνων 2, Καρδίτσα, ΤΚ 43131**), με δαπάνη που βαρύνει τους ενδιαφερόμενους, ή σκαναρισμένες μέσω ηλεκτρονικού ταχυδρομείου φέροντας ηλεκτρονική υπογραφή

( στο e-mail: [**municipality@dimoskarditsas.gov.gr**](mailto:municipality@dimoskarditsas.gov.gr) ).

**Γ. ΔΙΚΑΙΟΥΧΟΙ ΣΥΜΜΕΤΟΧΗΣ**

**Ι)** Στην εμποροπανήγυρη σύμφωνα με το άρθρο 37 του ν.4849/2021 μπορούν να συμμετέχουν ως πωλητές, φυσικά και νομικά πρόσωπα, κάτοχοι:

**α)** Βεβαίωσης δραστηριοποίησης ετήσιας διάρκειας στις βραχυχρόνιες αγορές

**β)** Άδειας παραγωγού πωλητή και επαγγελματία πωλητή που δραστηριοποιούνται στις λαϊκές αγορές. [τροπ. με το άρθρο 134 Ν. 4887/4.2.2022 (ΦΕΚ 16 Α)]

**γ)** Άδειας δραστηριοποίησης στο στάσιμο ή στο πλανόδιο εμπόριο

**δ)** Άδειας χειροτέχνη - καλλιτέχνη.

**ΙΙ)** Οι παραχωρούμενες θέσεις, που ανέρχονται συνολικά στις 310, αποδίδονται στις κατηγορίες των ανωτέρω πωλητών με την ακόλουθη ποσόστωση:

**α)** το εβδομήντα πέντε τοις εκατό (75%) των θέσεων στους κατόχους βεβαίωσης δραστηριοποίησης ετήσιας διάρκειας στις βραχυχρόνιες αγορές,

**β)** το δέκα τοις εκατό (10%) των θέσεων στους κατόχους άδειας παραγωγού πωλητή και επαγγελματία πωλητή που δραστηριοποιούνται στις λαϊκές αγορές (τροπ. με το άρθρο 134 Ν. 4887/4.2.2022 ΦΕΚ 16/Α).

**γ)** το δέκα τοις εκατό (10%) των θέσεων στους κατόχους άδειας δραστηριοποίησης στο στάσιμο ή στο πλανόδιο εμπόριο και

**δ)** το πέντε τοις εκατό (5%) των θέσεων στους κατόχους άδειας χειροτέχνη - καλλιτέχνη.

Για την απόδοση της θέσης οι υποψήφιοι πωλητές υποβάλλουν τη βεβαίωση δραστηριοποίησης ή την άδεια που κατέχουν, ανάλογα με την κατηγορία στην οποία ανήκουν.

**Δ. ΚΑΤΗΓΟΡΙΕΣ ΠΩΛΟΥΜΕΝΩΝ ΕΙΔΩΝ ΜΕ ΑΡΙΘΜΗΣΗ ΤΩΝ ΠΑΡΑΧΩΡΟΥΜΕΝΩΝ ΘΕΣΕΩΝ**

Οι συνολικά 310 παραχωρούμενες θέσεις, σύμφωνα με το τοπογραφικό διάγραμμα της υπηρεσίας, κατατάσσονται, ανάλογα με τα πωλούμενα είδη, στις παρακάτω κατηγορίες:

|  |  |  |  |
| --- | --- | --- | --- |
| **ΚΑΤ.** | **ΠΩΛΟΥΜΕΝΑ ΕΙΔΗ** | **ΣΥΝΟΛΟ ΘΕΣΕΩΝ** | **ΘΕΣΕΙΣ ΠΕΡΙΠΤΕΡΩΝ** |
| **I-Α** | **Ψητοπωλεία – Καντίνες**. Ενδεικτικά: *Είδη ψητοπωλείου, ξηροί καρποί, λουκουμάδες, καφέδες, αναψυκτικά, τυρόπιτες, κρέπες, είδη ζαχαροπλαστικής, παγωτά, ζαχαρώδη, καλαμπόκι, μαλλί της γριάς, πίτσα, hot dog, σάντουιτς κ.λπ.* | 4 | 5, 6, 7, 8 |
| **I-Β** | **Ψητοπωλεία – Καντίνες**. Ενδεικτικά: *Είδη ψητοπωλείου, ξηροί καρποί, λουκουμάδες, καφέδες, αναψυκτικά, τυρόπιτες, κρέπες, είδη ζαχαροπλαστικής, παγωτά, ζαχαρώδη, καλαμπόκι, μαλλί της γριάς, πίτσα, hot dog, σάντουιτς κ.λπ.* | 4 | 3, 4, 9, 10 |
| **I-Γ** | **Ψητοπωλεία – Καντίνες**. Ενδεικτικά: *Είδη ψητοπωλείου, ξηροί καρποί, λουκουμάδες, καφέδες, αναψυκτικά, τυρόπιτες, χαλβάς τύπου Φαρσάλων, κρέπες, είδη ζαχαροπλαστικής, παγωτά, ζαχαρώδη, καλαμπόκι, μαλλί της γριάς, πίτσα, hot dog, σάντουιτς κ.λπ.* | 4 | 1,2,11,12 |
| **ΙΙ** | **Χαλβαδοποιία – Καφενεία**. Ενδεικτικά: *Είδη Κυλικείου, ξηροί καρποί, λουκουμάδες, καφέδες, αναψυκτικά, τυρόπιτες, χαλβάς τύπου Φαρσάλων, κρέπες, είδη ζαχαροπλαστικής, παγωτά, ζαχαρώδη, καλαμπόκι, μαλλί της γριάς, πίτσα, hot dog, σάντουιτς κ.λπ..* | 18 | 1, 2, 24, 25, 45, 46, 75, 76, 100, 101, 121, 122, 147, 148, 174, 175, 195, 196 |
| **ΙΙΙ** | **Εμπορικές δραστηριότητες, Βιομηχανικά είδη και μη πλην ηλεκτροδοτούμενων ηλεκτρικών ειδών και παιχνιδιών, Εδώδιμα είδη, Καλλιτεχνήματα – Χειροτεχνήματα ίδιας δημιουργίας**. Ενδεικτικά: *Ένδυση, εσωένδυση, πιζάμες, υπόδηση, είδη προικός, λεύκα είδη, δερμάτινα είδη, γούνινα είδη, αξεσουάρ ένδυσης, faux bijoux, ασημικά, αρώματα, καλλυντικά, βιβλία, παιχνίδια μη ηλεκτροδοτούμενα, ψιλικά, μικροεργαλεία, μικροσυσκευές, υαλικά, κουζινικά, είδη οικιακής χρήσης, εκκλησιαστικά είδη, αγιογραφίες, αφίσες, είδη δώρων και διακόσμησης, είδη λαϊκής τέχνης, έργων τέχνης και κάθε είδος οικοτεχνίας (πλην εδώδιμων), όπως: χειροποίητα αρώματα, σαπούνια, καλλυντικά κ.λπ.., είδη υγιεινής/ατομικής καθαριότητας, άνθη, αποξηραμένα άνθη, καλλωπιστικά φυτά,  αρωματικά και  φαρμακευτικά φυτά, κηπευτικό χώμα (που δεν έχει υποστεί επεξεργασία), πολλαπλασιαστικό υλικό καλλιεργούμενων φυτικών ειδών (φυτάρια κηπευτικών, δενδρύλλια οπωροφόρων και φυτά αμπέλου), γλάστρες, εργαλεία κηπουρικής και άλλα βιομηχανικά είδη  κηπουρικής – ανθοκομίας κ.λπ.., είδη pet shop, κατοικίδια pets, καθώς και κάθε άλλο βιομηχανικό ή μη είδος που δεν αναφέρεται στις κατηγορίες του παρόντος, χαλιά, μελισσοκομικά προϊόντα, καρύδια, κάστανα, όσπρια, ξηροί καρποί, συσκ. ελαιόλαδο, εμφιαλωμένος οίνος, μπαχαρικά, προϊόντα οικοτεχνίας όπως γαλακτοκομικά, μαρμελάδες, γλυκά του κουταλιού, παραδοσιακά ζυμαρικά, βότανα, μπαχαρικά, αρτύματα, αλλαντικά και παρασκευάσματα κρέατος,  γαλακτοκομικά προϊόντα, τυποποιημένο μέλι, ζαχαρώδη προϊόντα που διατηρούνται χωρίς ψύξη, βιολογικά προϊόντα παντός τύπου.* | 280 | **1 – 74** πλην 1, 2, 24, 25, 45, 46  **75 – 146** πλην 75, 76, 100, 101, 121, 122  **147 – 220** πλην 147, 148, 174, 175, 195, 196  **221 - 298** |
|  |  | **310** |  |

**Οι παραπάνω θέσεις περιπτέρων δύναται να ενοποιούνται και να δημιουργούνται νέες θέσεις περιπτέρων μεγαλύτερης επιφάνειας, υπό την προϋπόθεση ότι ο μέγιστος αριθμός θέσεων που δύναται να ενοποιούνται και να παραχωρούνται ανά δικαιούχο δε μπορεί να υπερβαίνει τις πέντε (5) όμορες θέσεις.**

**Ε. ΕΠΙΤΡΕΠΟΜΕΝΑ ΠΩΛΟΥΜΕΝΑ ΕΙΔΗ**

Τα επιτρεπόμενα πωλούμενα είδη είναι ενδεικτικά τα εξής:

* Παροχή πρόχειρων γευμάτων και ειδών κυλικείου από καντίνα ή φορητές εγκαταστάσεις έψησης, χωρίς δυνατότητα ανάπτυξης τραπεζοκαθισμάτων, τηρουμένων των κανόνων της εκάστοτε υγειονομικής διάταξης του Υπουργείου Υγείας.
* Είδη ψητοπωλείου
* Παγωτά, μαλλί της γριάς, ποπ κορν, ψημένο καλαμπόκι, λουκουμάδες, κρέπες, χαλβάς τύπου Φαρσάλων, βάφλες, μελισσοκομικά προϊόντα
* Είδη ζαχαροπλαστικής, ζαχαρώδη, αναψυκτικά, ροφήματα,
* Καρύδια, κάστανα, όσπρια, ξηροί καρποί, μπαχαρικά, βότανα
* Ελιές, συσκευασμένο ελαιόλαδο, εμφιαλωμένος οίνος, προϊόντα οικοτεχνίας (γαλακτομικά, μαρμελάδες, γλυκά του κουταλιού, παραδοσιακά ζυμαρικά, αρτύματα),
* Είδη προικός, Λευκά είδη,
* Είδη υπόδησης,
* Είδη ένδυσης, εσωένδυσης, πιζάμες,
* Δερμάτινα είδη (τσάντες, ζώνες κ.λ.π.) – γούνινα είδη,
* Αξεσουάρ ένδυσης κ.λπ.,
* Είδη οικιακής χρήσης, οικιακής φροντίδας,
* Εργαλεία, μικροεργαλεία κ.λπ.,
* Είδη δώρων και διακόσμησης,
* Ασημικά και Φο Μπιζού,
* Υαλικά,
* Παιδικά Παιχνίδια μη ηλεκτροδοτούμενα,
* Εκκλησιαστικά είδη, Αγιογραφίες, αφίσες κ.λ.π.
* Είδη Λαϊκής Τέχνης, έργων τέχνης,
* Ψιλικά,
* Βιβλία, σχολικά είδη,
* Είδη υγιεινής /ατομικής καθαριότητας,
* Είδη pet-shop, κατοικίδια pets,
* Χαλιά,
* Αρώματα, σαπούνια, καλλυντικά (χειροποίητα ή μη),
* Λοιπά βιομηχανικά είδη,
* Άνθη, αποξηραμένα άνθη, καλλωπιστικά φυτά, αρωματικά και φαρμακευτικά φυτά, κηπευτικό χώμα (που δεν έχει υποστεί επεξεργασία), πολλαπλασιαστικό υλικό καλλιεργούμενων φυτικών ειδών (φυτάρια κηπευτικών, δενδρύλλια οπωροφόρων και φυτά αμπέλου), γλάστρες, εργαλεία κηπουρικής και άλλα βιομηχανικά είδη κηπουρικής - ανθοκομίας κ.λπ..,
* Χειροτεχνήματα - Καλλιτεχνήματα ιδίας δημιουργίας.

**ΣΤ. ΑΠΑΙΤΟΥΜΕΝΑ ΔΙΚΑΙΟΛΟΓΗΤΙΚΑ - ΜΟΡΙΟΔΟΤΗΣΗ**

Οι σχετικές αιτήσεις – υπεύθυνες δηλώσεις των ενδιαφερομένων θα πρέπει απαραιτήτως να συνοδεύονται από τα κάτωθι δικαιολογητικά:

**α)** την κατά περίπτωση άδεια που διαθέτει [*βεβαίωση δραστηριοποίησης ετήσιας διάρκειας στις βραχυχρόνιες αγορές / άδεια παραγωγού πωλητή και επαγγελματία πωλητή που δραστηριοποιούνται στις λαϊκές αγορές {τροπ. με το άρθρο 134 Ν. 4887/4.2.2022 (ΦΕΚ Α 16)} / άδεια δραστηριοποίησης στο στάσιμο ή στο πλανόδιο εμπόριο / άδεια χειροτέχνη – καλλιτέχνη*],

**β)** Φωτοαντίγραφο της Αστυνομικής Ταυτότητας ή, αν πρόκειται για αλλοδαπούς, φωτοαντίγραφο της άδειας διαμονής σε ισχύ ή διαβατηρίου,

**γ)** Βιβλιάριο υγείας ή Πιστοποιητικό υγείας, εφόσον πρόκειται για διάθεση τροφίμων,

**δ)** Δημοτική Ενημερότητα από τον Δήμο Καρδίτσας (άρθρο 285 Δ.Κ.Κ.), η οποία θα αναζητείται αυτεπάγγελτα από την Υπηρεσία.

**ε)** Τα κατά περίπτωση δικαιολογητικά της παραγράφου 1 του άρθρου 16 του παρόντος Κανονισμού, σε περίπτωση συμμετεχόντων που υπάγονται στην κατηγορία «*Επιχείρηση μαζικής εστίασης – επιχείρηση παρασκευής και προσφοράς τροφίμων και ποτών σε προσωρινό χώρο*».

**ζ)** Οι συμμετέχοντες των λοιπών κατηγοριών θα προσκομίζουν Υπεύθυνη Δήλωση ότι θα είναι εφοδιασμένοι με τουλάχιστον έναν πυροσβεστήρα 6 κιλών ξηράς κόνεως, η λειτουργία του οποίου θα είναι σε καλή κατάσταση και θα τοποθετείται σε εμφανές σημείο.

Η μη προσκόμιση των ζητουμένων δικαιολογητικών θα αποκλείει τον ενδιαφερόμενο από τη διαδικασία χορήγησης των αδειών.

Κάθε ενδιαφερόμενος υποβάλλει μία (1) αίτηση - υπεύθυνη δήλωση. Τυχόν υποβολή δεύτερης αίτησης - υπεύθυνης δήλωσης με διαφορετικό περιεχόμενο θα θεωρείται ως ανάκληση της πρώτης, η οποία θα παύει αμέσως να ισχύει.

Επισημαίνεται ότι η δήλωση του εμπόρου περί των πωλούμενων ειδών στην Εμποροπανήγυρη, που σημειώνεται πάνω στην αίτηση συμμετοχής, υπέχει θέση υπεύθυνης δήλωσης του ν.1599/1986 και δεσμεύει τον αιτούντα. Σε περίπτωση που διαπιστωθεί ψευδή δήλωση, θα ανακαλείται η έγκριση συμμετοχής του στην Εμποροπανήγυρη.

Κάθε ενδιαφερόμενος θα υποβάλλει αίτηση για συγκεκριμένη κατηγορία πωλούμενων ειδών.

Ύστερα από το πέρας υποβολής των αιτήσεων συμμετοχής, η διαδικασία έγκρισης της συμμετοχής και η τοποθέτηση των πωλητών σε θέσεις ανά κατηγορία πωλούμενων ειδών θα γίνεται ως εξής:

**α)** Σε περίπτωση που οι αιτήσεις είναι λιγότερες από τον αριθμό των θέσεων της κατηγορίας τότε επιλέγονται όλοι οι ενδιαφερόμενοι. Εφόσον ο αριθμός των αιτήσεων υπερβαίνει τον αριθμό των θέσεων για την συγκεκριμένη κατηγορία, τότε θα γίνεται κλήρωση.

**β)** Στη συνέχεια σε κάθε πωλητή που επιλέχθηκε για τη συγκεκριμένη κατηγορία, θα του αποδίδεται η θέση που επιλέγει, σε περίπτωση που δεν ζητείται από άλλον πωλητή που επιλέχθηκε για την ίδια κατηγορία. Σε περίπτωση που μία θέση ζητείται από περισσότερους αιτούντες, τότε αυτή θα αποδίδεται, επίσης, με κλήρωση.

**γ)** Για τις κατηγορίες πωλούμενων ειδών ισχύουν τα εξής: Σε περίπτωση που υπάρξουν κενές θέσεις σε κάποια κατηγορία και περισσότερες αιτήσεις από τις θέσεις σε άλλη κατηγορία, δύναται να καταλαμβάνονται οι κενές θέσεις της μίας κατηγορίας από αιτούντες της κατηγορίας που οι αιτήσεις υπερτερούν των θέσεων. Αυτό θα γίνεται με απόφαση της Επιτροπής διεξαγωγής, αφού κρίνει ότι με αυτόν τον τρόπο δε διαταράσσεται η λειτουργία της Εμποροπανήγυρης.

**δ)** Στη συνέχεια, μετά το πέρας υποβολής των ενστάσεων και εξέτασης αυτών από την Επιτροπή διεξαγωγής, ο κατάλογος συμμετεχόντων οριστικοποιείται και διαβιβάζεται στο αρμόδιο Τμήμα του Δήμου για ανάρτηση στον Πίνακα Ανακοινώσεων και στην ιστοσελίδα, προκειμένου να καταβληθεί από τους επιλεγέντες το ανάλογο τέλος χρήσης κοινόχρηστου χώρου. **Η οριστικοποίηση του καταλόγου συμμετεχόντων θα πρέπει υποχρεωτικά να έχει ολοκληρωθεί το αργότερο μέχρι την 15η Οκτωβρίου, προθεσμία που δύναται να παρατείνεται με αιτιολογημένη απόφαση της Επιτροπής διεξαγωγής Εμποροπανήγυρης.**

**ε)** Στη συνέχεια θα γίνεται η καταβολή του ανάλογου τέλους και

**στ)** τέλος θα εκδίδεται η απόφαση έγκρισης συμμετοχής από τον αρμόδιο Αντιδήμαρχο Οικονομικών Υπηρεσιών, η οποία θα αναρτάται στο Ο.Π.Σ.Α.Α, στην ιστοσελίδα και στον Πίνακα Ανακοινώσεων του Δήμου Καρδίτσας.

Αμοιβαία αλλαγή θέσεων μεταξύ των πωλητών επιτρέπεται ύστερα από αίτηση των ενδιαφερομένων στο Δήμο, αρμόδια να επιληφθεί του θέματος είναι η Επιτροπή διεξαγωγής Εμποροπανήγυρης.

Σε περίπτωση που μετά το τέλος της προθεσμίας υποβολής των αιτήσεων και μέχρι την έναρξη της Εμποροπανήγυρης υπάρχουν κενές θέσεις, δύναται να γίνονται δεκτές εκπρόθεσμες αιτήσεις μέχρι της πλήρωσης των θέσεων, για τις οποίες η τοποθέτηση στις θέσεις θα γίνεται κατά χρονολογική σειρά προτεραιότητας.

Τυχόν αδιάθετες θέσεις μετά την έναρξη της Εμποροπανήγυρης θα διατίθενται με απόφαση της Επιτροπής διεξαγωγής και οι πωλητές θα καταβάλλουν το αναλογούν προβλεπόμενο τέλος χρήσης για το υπόλοιπο της διάρκειας της Εμποροπανήγυρης.

**ΣΤ. ΚΑΤΑΒΑΛΛΟΜΕΝΑ ΤΕΛΗ ΚΑΙ ΤΡΟΠΟΣ ΕΙΣΠΡΑΞΗΣ ΑΥΤΩΝ**

Για την έκδοση της έγκρισης συμμετοχής στην εμποροπανήγυρη απαιτείται η προηγούμενη καταβολή του αντίστοιχου τέλους χρήσης ανά θέση.

Το Δημοτικό Συμβούλιο Καρδίτσας, με την υπ’ αριθ. 207/23.09.2025 Απόφασή του (ΑΔΑ: 9ΝΥ0ΩΕΗ-2ΚΩ), καθόρισε το ύψος του καταβαλλόμενου τέλους χρήσης κοινόχρηστου χώρου ανά άδεια, θέση και κατηγορία πωλούμενων προϊόντων για το έτος 2025 ως εξής:

|  |  |  |  |
| --- | --- | --- | --- |
| **ΚΑΤ.** | **ΠΩΛΟΥΜΕΝΑ ΕΙΔΗ** | **ΣΥΝΟΛΟ ΘΕΣΕΩΝ** | **ΤΙΜΗ ΘΕΣΗΣ** |
| **I-Α** | Ψητοπωλεία – Καντίνες (Ζώνη Α). | 4 | 1.000,00€ |
| **I-Β** | Ψητοπωλεία – Καντίνες (Ζώνη Β). | 4 | 700,00€ |
| **I-Γ** | Ψητοπωλεία – Καντίνες (Ζώνη Γ). | 4 | 500,00€ |
| **ΙΙ** | Χαλβαδοποιία – Καφενεία. | 18 | 500,00 |
| **ΙΙΙ** | Εμπορικές δραστηριότητες, Βιομηχανικά είδη και μη πλην ηλεκτροδοτούμενων ηλεκτρικών ειδών και παιχνιδιών, Εδώδιμα είδη, Καλλιτεχνήματα – Χειροτεχνήματα ίδιας δημιουργίας. | 280 | 250,00€ |
|  |  | **310** |  |

Στην περίπτωση που προκύψουν αιτήματα για κατάληψη θέσης εκτός διαγράμμισης (*χωρίς περίπτερο*), προτείνεται ως αντίτιμο υπέρ Δήμου για την κατάληψη του χώρου **το ποσό των 30,00 €/ανά τ.μ. και όχι πέραν των 2,00 τ.μ.** Η Επιτροπή διεξαγωγής της Εμποροπανήγυρης, θα υποδεικνύει στον ενδιαφερόμενο, την προς κατάληψη θέση.

Η καταβολή των αναλογούντων τελών υπέρ του Δήμου, η **οποία γίνεται τοις μετρητοίς**, **εφάπαξ μετά την ανάρτηση στην επίσημη ιστοσελίδα του Δήμου του καταλόγου συμμετεχόντων και πριν την εγκατάσταση των συμμετεχόντων**, πραγματοποιείται από τους αιτούντες ως εξής:

**α)** είτε απευθείας στο Ταμείο του Δήμου

**β)** είτε με κατάθεση σε Τράπεζα, στον τραπεζικό λογαριασμό του Δήμου Καρδίτσας,

**γ)** είτε με πληρωμή μέσω ηλεκτρονικής τραπεζικής (e-banking, web-banking κ.λπ.).

Σε περίπτωση μη καταβολής από τους υπόχρεους του αναλογούντος τέλους εντός της νόμιμης προθεσμίας, τότε οι θέσεις που τους διατέθηκαν θεωρούνται χηρευάμενες και μπορούν αμέσως μετά την παρέλευση άπρακτης της προθεσμίας να διατεθούν εκ νέου. Το ίδιο ισχύει και σε περίπτωση μη συμμετοχής τους στην Εμποροπανήγυρη, εφόσον προηγουμένως έχουν πληρώσει το αναλογούν τέλος και λάβει σχετική άδεια. Επιστροφή καταβληθέντος ποσού δύναται να συμβεί μόνο με αιτιολογημένη απόφαση της Επιτροπής διεξαγωγής Εμποροπανήγυρης υπό την αυστηρή προϋπόθεση ότι η μη συμμετοχή τους οφείλεται αποδεδειγμένα σε ανωτέρα βία.

Αντίγραφο του διπλοτύπου κατάθεσης υποχρεωτικά κατατίθεται από τον ενδιαφερόμενο στο αρμόδιο Τμήμα του Δήμου, προκειμένου να εκδοθεί η άδεια συμμετοχής, στο σώμα της οποίας αναγράφεται ο αριθμός του γραμματίου είσπραξης.

Για οποιοδήποτε θέμα που δεν καλύπτεται από την παρούσα προκήρυξη, ισχύει η υπ’ αριθ. 272/11.07.2023 Απόφαση του Δημοτικού Συμβουλίου Καρδίτσας «*Εγκριση Κανονισμού Οργάνωσης & Λειτουργίας Παραδοσιακής Εμποροπανήγυρης Καρδίτσας*» (ΑΔΑ: ΩΖΘ8ΩΕΗ-Φ87) όπως τροποποιήθηκε και ισχύει έως σήμερα.

Για οποιαδήποτε διευκρίνιση οι ενδιαφερόμενοι μπορούν να απευθύνονται στο αρμόδιο **Τμήμα Αδειοδοτήσεων, Ρύθμισης Εμπορικών Δραστηριοτήτων & Λαϊκών Αγορών** της Δ/νσης Οικονομικών Υπηρεσιών του Δήμου Καρδίτσας (*τηλ.: 2441554074*).

Η παρούσα προκήρυξη θα αναρτηθεί στην επίσημη ιστοσελίδα του Δήμου Καρδίτσας και στον Πίνακα Ανακοινώσεων του Δήμου, ενώ περίληψη αυτής θα δημοσιευθεί με δαπάνες του Δήμου σε μία εβδομαδιαία τοπική εφημερίδα.

Η Αρμόδια Αντιδήμαρχος

Επιχειρηματικών Δραστηριοτήτων και Δημοτικής Αστυνομίας

ΜΑΚΡΗ ΟΛΓΑ